Oficiālais Vēstnesis L 220 , 30/08/1996 Lpp. 0025 - 0026



Komisijas Lēmums (1996. gada 29. jūlijs), ar ko principā atzīst, ka sīkākai izpētei ir iesniegta pilna dokumentācija, lai azoksistrobīnu iespējami iekļautu I pielikumā Padomes Direktīvai 91/414/EEK par augu aizsardzības līdzekļu laišanu tirgū (dokuments attiecas uz EEZ) (96/523/EK) EIROPAS KOPIENU KOMISIJA, ņemot vērā Eiropas Kopienas dibināšanas līgumu, ņemot vērā Padomes 1991. gada 15. jūlija Direktīvu 91/414/EEK par augu aizsardzības līdzekļu laišanu tirgū [1], kurā jaunākie grozījumi izdarīti ar Komisijas Direktīvu 96/12/EK [2], un jo īpaši tās 6. panta 3. punktu, tā kā Direktīva 91/414/EEK paredzēja Kopienā atļauto pesticīdu aktīvo vielu saraksta izstrādi; tā kā 1995. gada 15. septembrī Zeneca Agrochemicals iesniedza dokumentāciju Vācijas iestādēm, lai panāktu aktīvās vielas azoksistrobīna iekļaušanu direktīvas I pielikumā; tā kā Vācijas iestādes iesniedza Komisijai dokumentācijas pabeigtības pirmās pārbaudes rezultātus attiecībā uz II pielikumā paredzētajām datu un informācijas prasībām un – vismaz vienam augu aizsardzības līdzeklim, kas satur attiecīgo aktīvo vielu – attiecībā uz direktīvas III pielikuma prasībām; tā kā pēc tam saskaņā ar 6. panta 2. punkta noteikumiem iesniedzējs iesniedza dokumentāciju Komisijai un citām dalībvalstīm; tā kā Komisija iesniedza dokumentāciju izskatīšanai Pastāvīgajai augu veselības komitejai darba grupas "likumdošana" sanāksmē 1996. gada 22. aprīlī, kuras laikā dalībvalstis apstiprināja dokumentācijas saņemšanu; tā kā direktīvas 6. panta 3. punkts pieprasa oficiālu apstiprinājumu Kopienas līmenī, ka dokumentācija principā atbilst II pielikumā paredzētajām datu un informācijas prasībām, un – vismaz vienam augu aizsardzības līdzeklim, kura sastāvā ir attiecīgā aktīvā viela – direktīvas III pielikuma prasībām; tā kā minētā informācija ir vajadzīga, lai turpinātu dokumentācijas sīkāku pārbaudi, kā arī, lai dalībvalstīm dotu iespēju izsniegt pagaidu atļauju augu aizsardzības līdzekļiem, kas satur aktīvo vielu, ievērojot direktīvas 8. panta 1. punktā paredzētos nosacījumus un jo īpaši nosacījumu par aktīvās vielas un augu aizsardzības līdzekļa sīku novērtējumu saistībā ar direktīvas prasībām; tā kā šāds lēmums nekavē pieprasīt papildu datus vai informāciju no iesniedzēja, ja sīkākas pārbaudes laikā izrādās, ka šāda informācija vai dati ir vajadzīgi, lai pieņemtu lēmumu; tā kā dalībvalstis un Komisija ir vienojušās, ka Vācija turpinās dokumentācijas sīkāku izpēti un pēc iespējas ātrāk – vēlākais viena gada laikā – darīs Komisijai zināmus pārbaudes secinājumus, pievienojot ieteikumus par aktīvās vielas iekļaušanu vai neiekļaušanu un visus ar to saistītos nosacījumus; tā kā pēc šā ziņojuma saņemšanas sīkāku pārbaudi Pastāvīgajā augu veselības komitejā turpinās veikt eksperti no visām dalībvalstīm; tā kā šajā lēmumā paredzētie pasākumi ir saskaņā ar Pastāvīgās augu veselības komitejas atzinumu, IR PIEŅĒMUSI ŠO LĒMUMU. 1. pants Dokumentāciju, ko Zeneca Agrochemicals ir iesniegusi Komisijai un dalībvalstīm, lai azoksistrobīnu kā aktīvo vielu iekļautu Direktīvas 91/414/EEK I pielikumā, un ko 1996. gada 22. aprīlī nosūtīja Pastāvīgajai augu aizsardzības komitejai izskatīšanai, principā uzskata par atbilstīgu II pielikumā paredzētajām datu un informācijas prasībām un – vienam augu aizsardzības līdzeklim, kas satur aktīvo vielu – direktīvas III pielikuma prasībām. 2. pants Šis lēmums ir adresēts dalībvalstīm. Briselē, 1996. gada 29. jūlijā Komisijas vārdā — Komisijas loceklis Franz Fischler [1] OV L 230, 19.8.1991., 1. lpp. [2] OV L 65, 15.3.1996., 20. lpp. --------------------------------------------------